《晋正德大豫舞歌二首 其二 大豫舞歌》
魏晋·荀勖

豫顺以动，大哉惟时。时迈其仁，世载邕熙。兆我区夏，宣文是基。

大业惟新，我皇隆之。重光累晖，钦明文思。迄用有成，惟晋之祺。

穆穆圣皇，受命既固。品物咸宁，芳烈云布。文教旁通，笃以淳素。

玄化洽畅，被之暇豫。作乐崇德，同美韶沪。睿邈幽遐，式遵王度。

作者简介：（?—289）西晋颍川颍阴人，字公曾。早慧而博学。仕魏，累迁侍中。辟大将军曹爽掾。历官安阳令，有政绩，迁廷尉正，参大将军司马昭军事，领记室。晋武帝即位，封济北郡侯。拜中书监。与贾充共定律令。迁光禄大夫，掌乐事，修律吕。转秘书监，整理纪籍。得汲冢古文竹书，撰次之，以为《中经》。官至尚书令。卒谥成。